stanford-oval/wikipedia huggingface dataset:
רפואה הוליסטית

רפואה הוליסטית [מהמילה היוונית "όλoς" ("הולוס" ביוונית עתיקה, "אולוס" ביוונית מודרנית], "שלם" או "כולל") או רפואה כוללנית הוא שם כולל לגישות ברפואה האלטרנטיבית, המדגישות את הצורך בבחינת גופו, רגשותיו, אופן חשיבתו וסביבתו של החולה ככלל, ולא רק את האיבר הבודד או את התפקוד המובחן. ברפואה ההוליסטית מושם דגש מיוחד על טיפול עצמי ורפואה עצמית, אורח חיים בריא, אכילה נכונה, הרגלי שינה נכונים, נשימה נכונה, שהות באוויר הפתוח, הימנעות מסיכונים או ממצבי מתח מיותרים, וכן הלאה.
המונח "רפואה הוליסטית" נולד ב-1981. את היסודות הפילוסופיים שעליהם מושתתת הרפואה ההוליסטית ניתן למצוא בפילוסופיה היוונית, כגון אצל אפלטון, המציג בכתביו גישה הוליסטית אשר בדומה לאלו הנפוצות כיום – מותחת גם היא ביקורת על הרפואה דאז (הרפואה ההיפוקראטית) ומבקשת לגדור את תחומהּ. בדיאלוג 'כרמידס' מסביר סוקרטס לכרמידס הצעיר ש"זאלמוכסיס מלכנו, שהוא אלוהים, אומר, שכפי שאין ניגשים לריפוי עיניים בנפרד מהראש, ולא לריפוי ראש בנפרד מהגוף, כך אין מרפאים גוף בנפרד מהנשמה, וזאת גם הסיבה שמעיני רופאים יוונים נעלמות מחלות רבות, משום שמזניחים הם את הדבר השלם שלו יש לדאוג, ואם איננו כשורה, אי אפשר שהחלק יהיה כשורה". עם זאת, הפופולריות הרבה של הרפואה ההוליסטית באה לה רק בשלהי המאה העשרים, כשרבים מרחיבים את משמעותה המקורית – אורח חיים בריא – למיני רפואה מדעיים ולא מדעיים רבים, כשבתחומי ריפוי הוליסטי רבים נתפשת הרפואה ה"מערבית" השגורה רק כדרך נוספת של ריפוי, שאינה בהכרח היעילה ביותר. הגישות הקיצוניות יותר רוככו בשנים האחרונות ורבים מן העוסקים ברפואה הוליסטית מכירים היום בתפקיד המרכזי של מדעי הרפואה ה"מערבית" הרגילה ויישומיהם, כשהרפואה ההוליסטית נתפשת פחות כרפואה אלטרנטיבית ויותר כ"רפואה משלימה".
רפואה "מערבית" ורפואה הוליסטית

בין רבים מהעוסקים ברפואה הוליסטית לרופאים קונבנציונליים נוצרו מתחים רבים. העוסקים ברפואה הוליסטית ביקרו את הרפואה הקונבנציונלית על התמקצעות היתר והתעלמותה כביכול מתפקודו של האדם כמכלול והתמקדות היתר שלה, לטענתם, בתסמינים ובמחלות כחזות הכל, ובגישה הפולשנית שלא לצורך המקובלת בה. רופאים בגישה המקובלת, לעומתם, הצביעו על־כך שבחלק ניכר משיטות הרפואה ההוליסטית לא זכו שיטות הריפוי לביסוס מחקרי, ועל כן השפעתם, אם בכלל הייתה כזו, נובעת מאפקט הפלצבו; וכן כי חלק ניכר משיטות האבחון ההוליסטיות (כמו גרפולוגיה או אסטרולוגיה) אינן בעלות ערך אבחוני של ממש. כמו כן, הביקורת על ההתעלמות מתפקודו של האדם כמכלול אינה במקום כיוון שהרפואה הקונבנציונלית מאז ומתמיד משלבת גישה הוליסטית ואינטגרטיבית, במקביל למגמה להתמקצעות והפרדה לענפים רבים.
ראו גם

הוליזם
רפואה אלטרנטיבית
תחלואה נלווית
מחלה פסיכוסומטית
הערות שוליים

↑  רפואה כוללנית במילון סוציולוגיה (תשע"ו), באתר האקדמיה ללשון העברית
↑  כארמידס, 157b, כתבי אפלטון, תרגום י"ג ליבס
| --- | --- |
בקרת זהויות :  NLI: 987007562964305171  NKC: ph114688
קרן-שמש מקבוצת עוגן

| --- | --- |

 נתונים כלליים
 סוג:  חברה לתועלת הציבור
 מוטו:  הלוואות וליווי פיננסי משני חיים
 תקופת הפעילות:  2005–הווה (כ־20 שנה)
 מנכ"ל:  מוניקה לב-כהן
  
 http://www.ksh.org.il/
 
קרן-שמש מקבוצת עוגן בע"מ היא חברה לתועלת הציבור הפועלת מאז 2005 ועובדת עם יזמים ובעלי עסקים קטנים מהפריפריה במטרה להקים ולנהל עסקים המפרנסים אותם ואחרים. קרן שמש היא חלק מ"קבוצת עוגן". נכון ל-2021, בחברה יש 815 מתנדבים. הקרן היא הנציגה בישראל של הארגון הבינלאומי "Youth Business International", ארגון שהקימה קרן הצדקה של הנסיך צ'ארלס בלונדון ופועל ב-38 מדינות. מנכ"לית הקרן היא מוניקה לב-כהן.
היסטוריה

החברה הוקמה ב-2005 על ידי שתי קרנות פילנתרופיות הפועלות בישראל, קרן אדמונד י' ספרא וקרן רש"י. ב-2006 נרשמה בשם "קרן שמש לעידוד יזמים צעירים בע"מ". בשנת 2009 פרשה קרן סאקט"א-רש"י מהשותפות וקרן אדמונד י' ספרא הפכה להיות בעלת המניות של החברה.
בתחילת דרכה קרן-שמש הציעה הלוואות בגובה 90 אלף ש"ח[דרוש מקור] ליזמים צעירים (גילאי 20–35) שביקשו להקים עסקים. ללווים הוצעו שירותי מעטפת, כגון שכללו מנטור מתנדב, ייעוץ מסובסד וקורסים. ב-2011 חל שינוי ארגוני והחברה פתחה את תוכנית המנטורינג ליזמים שאינם מבקשים לקבל ממנה הלוואה, זאת לאור התפתחות אפשרויות מימון ליזמים בתחילת דרכם ממקורות נוספים.
ב-2019 הצטרפה קרן-שמש לקבוצת עוגן. מניות החברה עברו מקרן אדמונד י' ספרא ל"עמותת עוגן - הקרן להלוואות ללא ריבית" (לשעבר איפל"א - האגודה הישראלית להלוואת ללא ריבית), וקרן אדמונד י' ספרא התחייבה להמשיך לתמוך בפעילות קרן-שמש בשנים הבאות. בשנה זאת החליטו בעלי המניות על שינוי שם החברה ל"קרן-שמש מקבוצת עוגן".
ב-2020, בעקבות המשבר הכלכלי שהביאה מגפת הקורונה, הרחיבה הקרן את פעילותה והסירה את מגבלות הגיל והוותק. באותה עת הוקם מיזם "מנט-אור", המעניק מנטור מתנדב למנכ"לים של מלכ"רים ועסקים חברתיים. המיזם הוקם במקביל לקרן הלוואות שהקימו עוגן והסוכנות היהודית. המיזם הוקם בשיתוף פעולה עם הסוכנות היהודית, IVN וקרנות המוסד לביטוח לאומי.
לקרן שמש "תו מידות לאפקטיביות" ותו איכות לניהול התנדבות של הרשת להתנדבות ישראלית.[דרוש מקור]
קהל היעד

הקרן תומכת בבעלי עסקים המבקשים להתפרנס מהעסקים, ושהצורך שלהם הוא בסיוע ניהולי ולא בייעוץ ספציפי. בעלי העסקים נדרשים להתחייב לתהליך ארוך טווח - עד שנתיים. לתנאי הקבלה יש שיקולים חברתיים, כמו הרקע הסוציו-אקונומי, אזור גאוגרפי, אוכלוסיות מגוונות ותרומתם החברתית של העסקים.
קרן-שמש מסייעת בין היתר לחיילים משוחררים, עולים חדשים, נשים, אנשים עם מוגבלויות, חרדים והחברה הערבית. מעל אלף עסקים פונים לקבלת סיוע מקרן שמש מדי שנה, ומתוכם מתקבלים בין 25% ל-30% לתוכנית המנטורינג.[דרוש מקור]
למיזם מנט-אור מתקבלים מנכ"לים של מלכ"רים בעלי אישור ניהול תקין בתוקף ושמחזור הפעילות שלהם לפחות 500 אלף ש"ח. קדימות ניתנת לארגונים מתחומי החינוך, רווחה, קידום תעסוקה, בריאות, חברה ותרבות. כמו כן, מתקבלים מנכ"לים של עסקים חברתיים שהוקמו במטרה לצמצם פערים של אוכלוסיות מודרות בישראל, עסקים שמעסיקים בהעסקה ישירה עובדים מאוכלוסיות מודרות בהיקף ניכר, או עסקים שמספקים שירותים או מוצרים לאוכלוסיות מודרות.
שירותים

נכון ל-2021, מעל ל-800 אנשי עסקים מתנדבים כמנטורים בפרויקט המנטורינג של קרן-שמש. המנטורים מלווים עסקים במודל של אחד על אחד בתוכנית מותאמת אישית ומפגש שבועי למשך שנתיים. במסגרת התוכנית, המנטורים מדריכים את בעל העסק לבחון את החלופות השונות. כ־80% מבעלי העסקים שמלווים על ידי מנטור של קרן-שמש מקיימים איתו תהליך ארוך טווח שאורך עד שנתיים[דרוש מקור][מפני ש...].
בניגוד ליועץ, המומחה בתחומו ועוסק בייעוץ נקודתי לפרק זמן קצר, המנטור מלווה את בעל העסק לאורך זמן. הקרן מסייעת למנטורים להשיג את מטרתם על ידי פעילויות, כגון הכשרות, מפגשים מקצועיים, ויצירת קבוצות ברשתות החברתיות. המנטורים של קרן-שמש חתומים על קוד אתי לפיו אסור להם להיות מעורבים עסקית.[דרוש מקור]
קרן-שמש מפעילה שירותים נוספים לעסקים, ביניהם ליווי פיננסי ומומחים לתחומים שונים.[דרוש מקור]
ראו גם

הקרן הממשלתית לעסקים קטנים ובינוניים
הערות שוליים

↑  ZEV STUB, 'COVID forced us to innovate a new approach to philanthropy', The Jerusalem Post, ‏1 באפריל 2021
↑  קרן-שמש מקבוצת עוגן בע"מ (חל"צ) | גיידסטאר - אתר העמותות של ישראל | משרד המשפטים, באתר www.guidestar.org.il
↑  מוניקה לב כהן, ‏דעה: בידוד לא מחייב בדידות – עסקים קטנים בצל המשבר, באתר גלובס, 28 באפריל 2020
↑  "Edmond J. Safra Philanthropic Foundation" על שם אדמונד ספרא
↑  בילי פרנקל, פילנתרופיה בימי קורונה: הקבוצה הישראלית שגייסה 100 מיליון שקל בתוך 6 שבועות, באתר כלכליסט, 2 ביוני 2020
↑  אלה לוי-וינריב, ‏המדינה תעביר כ-50 מיליון שקל ל-17 מיזמים שיסייעו לעסקים קטנים, באתר גלובס, 1 בדצמבר 2020
↑  אסי חיים, "היום אני יכולה להגיד שאפשר להסתדר גם בלי לעבוד בשבת", באתר ynet, 6 בפברואר 2021
↑  By JERUSALEM POST STAFF, Visa, Keren-Shemesh program to support small businesses, The Jerusalem Post, ‏3 בנובמבר 2020
↑  ynet, דרושים: מנהלים בכירים שישמשו כמנטורים, באתר ynet, 25 במאי 2020
סמלילה הקודם של הקרן
אלטה ויה 1

| --- | --- |

 מידע כללי
 אורך:  125 ק"מ 
 מיקום
 ערים ראשיות:  דרום טירול, בלונו 
 
 קואורדינטות:  46°41′52″N 12°05′02″E﻿ / ﻿46.69772222°N 12.084°E﻿ / 46.69772222; 12.084
 he
 
סימון סלע באלטה ויה 1
אלטה ויה 1 הוא טרק באורך של 150 קילומטרים, העובר במזרח הדולומיטים באיטליה בכוון מצפון לדרום. הוא עובר בכמה מהנופים היפים ביותר בהרי הדולומיטים. השביל מתחיל באגם בראיס (Lago di Braies) ליד טובלאך ומסתיים בעיירה בלונו.
זהו המסלול הקלאסי והקל ביותר בהרי הדולומיטים. חלקו הדרומי של המסלול נחשב קשה יותר. נדרשים כ-7 עד 12 ימים להשלמת המסלול המלא. יום טיפוסי במסלול עשוי לכלול כשבע שעות הליכה, עם עליות וירידות של כ-1000 מטר.
העונה הטובה ביותר לצעידה באלטה ויה 1 היא מאמצע יוני עד תחילת אוקטובר. הבקתות (Rifugio) נסגרות בדרך כלל באמצע ספטמבר. המסלול מסומן על ידי משולשים כחולים כהים עם המספר 1.
השביל הושלם בשנת 1969, והוא נחשב לאחד הטרקים היפים ביותר באירופה
סימון שביל אלטה ויה 1
הולכים בשביל

הלינה באוהל והבערת אש אסורות לאורך כל המסלול, אך יש שפע מקומות לינה בבקתות הרים ובמלונות בעמקים הסמוכים. במהלך חודשי יולי ואוגוסט יש צורך בהזמנת מקום מראש.
ברוב העונה מזג האוויר קריר ומושלם להליכה. אך רצוי להצטייד גם לגשמים, שכן מזג האוויר בהרים עשוי להיות הפכפך, ובכלל בדולומיטים יורדים גשמים רבים.
באלטה ויה 1 יש מספר קטעי ויה פראטה. אך רובם הם קטעים אלטרנטיביים למסלול העיקרי, וניתן להשלים את המסלול כולו מבלי לעבור באף אחד מהם. אין צורך בציוד טיפוס מיוחד.
הנקודה הגבוהה ביותר במסלול היא Monte Lagazuoi שגובהו 2,750 מטר. על ההר בקתת הרים גדולה, עם מקום לינה ל-69 אנשים.
ראו גם

דולומיטים
ויה פראטה
הערות שוליים

↑  Alta Via 1 - דולומיטים איטליה, באתר www.hike.co.il
↑  Rushby, Kevin (2022-03-19). "Walks of a lifetime: six epic mountain hikes across Europe". The Guardian (באנגלית בריטית). ISSN 0261-3077. נבדק ב-2023-09-30.
| --- | --- |
בקרת זהויות :  GND: 4455407-2 
ריפוג'יו סנס (Sennes) - 2116 מטר. אחת מאפשרויות הלינה לסוף היום הראשון של המסלול
טיילים סמוך לתחילת המסלול
אן. די. סטיבנסון

| --- | --- |

סטיבנסון ב-2019
 לידה:  31 בדצמבר 1991 (גיל: 33) קולומביה, קרוליינה הדרומית, ארצות הברית
 מדינה:  ארצות הברית 
 מקום מגורים:  לוס אנג'לס 
 כינויים נוספים:  gingerhaze
 ידועה בשל:  נימונה (יוצר)   Lumberjanes (כותב שותף)   שי-רה ונסיכות הכוח (יוצר, כותב ומפיק בפועל)
 השכלה:  המכללה לאומנות של מכון מרילנד
 מקצוע:  קומיקסאי
 בת זוג:  מולי אוסטרטג (התחתנו ב-2019)
 פרסים והוקרה:  Out100 (2023)  פרס הארווי (2016)  פרס אייזנר (2015)  The Cartoonist Studio Prize (2012)  GLAAD Media Award for Outstanding Comic Book (2016) 
 
אן. די. סטיבנסון (נולד ב־31 בדצמבר 1991) הוא קריקטוריסט ומפיק אנימציה אמריקאי. הוא היוצר והמפיק בפועל של סדרת האנימציה "שי-רה ונסיכות הכוח", שרצה בין השנים 2018 ו-2020. הוא ידוע גם בזכות קומיקס הפנטזיה נימונה וסדרת הקומיקס Lumberjanes.
יצירותיו של סטיבנסון זכו במספר פרסי אייזנר וכן בפרס אמי לבידור בשעות היום ובפרס המדיה של GLAAD. סטיבנסון הוא א-בינארי, וכתב על היותו טרנסג'נדר ביצירות כגון "האש לעולם לא נכבית".
קריירה > חינוך ונימונה

סטיבנסון למד במכללה לאמנות של מכון מרילנד. בזמן לימודיו שם, זכה סטיבנסון לתהילה בתור אמן פאנארט בשם "gingerhaze" בזכות "דמויות שר הטבעות ההיפסטריות" שלו. הוא צייר גם את העטיפה לרומן פאנגירל מאת ריינבו רוול, שראה אור בשנת 2013.
במהלך השנה השלישית ללימודיו, הוא יצר את דמותו הפופולרית-לעתיד נימונה כחלק ממשימה באחד השיעורים שלו. באמצע שנת 2012, סטיבנסון החל ליצור ובקומיקס סביב הדמות, שגם הוא נקרא נימונה, ועד מהרה חתם עם סוכן ספרותי שמצא את הקומיקס באינטרנט ועזר לו לחתום עם הרפר קולינס על מנת לפרסם את נימונה כרומן גרפי. נימונה תפקד גם בתור עבודת התזה הבכירה של סטיבנסון בשנת 2012. על עבודתה על נימונה זכה סטיבנסון בפרס הובקומיקס הטוב ביותר לשנת 2012 של מגזין סלייט ובפרס אייזנר לשנת 2016 לאלבום הגרפי הטוב ביותר בהדפסה מחודשת. סטיבנסון נבחר גם כפיינליסט בפרס הספר הלאומי לשנת 2015 בגין גרסת הרומן הגרפי של נימונה. סטיבנסון אמר כי היכולת ליצור קומיקס בעצמו וליצור את נימונה הייתה מה שהשיג לו ״עבודת כתיבה באנימציה", והביאה אותו לעולם האנימציה.
בקיץ 2012 התמחה סטיבנסון באולפני BOOM!, הוצאת ספרים קומית מלוס אנג'לס.
קריירה > Lumberjanes ומארוול קומיקס

לאחר סיום לימודיו בשנת 2013, חזר סטיבנסון לאולפני BOOM! כדי שהם יעזרו לו לפתח, ובסופו של דבר לכתוב, את Lumberjanes. Lumberjanes זכה בפרסי אייזנר עבור הסדרה החדשה הטובה ביותר והקומיקס הטוב ביותר לבני נוער בשנת 2015.
בשנת 2015 כתב סטיבנסון עבור מארוול קומיקס את הקומיקסים Thor Annual   ו - Runaways.
קריירה > שי-רה ואנימציות אחרות

סטיבנסון היה חלק מצוות הכותבים של סדרת האנימציה של דיסני וונדר מציל את העולם, החל מהעונה השנייה בשנת 2015.
סטיבנסון היה היוצר והמפיק בפועל של סדרת האנימציה של דרימוורקס הנפשה שי-רה ונסיכות הכוח, שעלתה בנטפליקס ורצה במשך חמש עונות בין השנים 2018–2020.  שי-רה ונסיכות הכוח זכתה לשבחי הביקורת, כאשר שבחים מיוחדים הופנו כלפי צוות השחקנים המגוון שלה וכלפי מערכת היחסים המורכבת בין שי-רה לקטרה, חברתה הטובה ביותר שהפכה לאויבת המושבעת שלה. בשנת 2019, התוכנית הייתה מועמדת לפרס המדיה של GLAAD לתוכנית מצטיינת לילדים ומשפחות,  וכן לפרס אמי לבידור בשעות היום בטקס פרסי האמי ה-46. בשנת 2021, הסדרה זכתה ביחד עם סדרת הטלוויזיה היום הראשון בפרס המדיה של GLAAD לתוכנית מצטיינת לילדים ומשפחות.
קריירה > יצירות אחרות

סטיבנסון יצר איורים עצמאיים עבור רנדום האוס, סנט מרטין פרס, ומגזין הלייבל. הוא עבד גם עם ריאן נורת' על ספרו "להיות או לא להיות", ספר choose-your-own-adventure המבוסס על המלט של שייקספיר.
אוסף הרישומים וכתבי העת האוטוביוגרפי שלו, ״האש לעולם לא נכבית״, פורסם במרץ 2020. הניו יורקר תיאר אותו כ"ספר זיכרונות (...), סיפור יציאה מהארון, סיפור אהבה, סיפור על ניצחון מקצועי מהיר להפליא, וסיפור על בריאות הנפש ומחלות, המראה את האמנית הצעירה כאשר היא מבינה מה היא חייבת לעשות - קודם לעשות אמנות ואז להבריא."
חיים אישיים

סטיבנסון התחתן עם הקריקטוריסטית מולי אוסטרטג בספטמבר 2019. הוא החל לעבוד על שי-רה ונסיכות הכוח בתקופה שבה הוא החל לצאת עם אוסטרטג, והייתה לה השפעה רבה על הסדרה מהשלבים המוקדמים ביותר. הייתה זו אוסטרטג שהעלתה את הרעיון שכוכב הלכת את'ריה עצמו הוא כלי נשק, כפי שמוצג בפרק האחרון של העונה הרביעית, "גורל חלק 2".
סטיבנסון מזדהה כא-בינארי. באוגוסט 2020 אמר סטיבנסון בראיון שהוא דו־קוטבי. בנובמבר 2020 פרסם סטיבנסון קומיקס על הניתוח לשחזור חזה גברי שהוא עבר. ב־31 במרץ 2021, ביום הנראות הטרנסג'נדרית הבינלאומי, אמר סטיבנסון כי הוא טרנסמאסכוליני וביג'נדר.
ב-11 באוקטובר 2020, יום היציאה מהארון הבינלאומי, כתב סטיבנסון ואייר את סיפור יציאתו מהארון למגזין אופרה. הוא תיאר את המסע שלו לקבלה עצמית ואת "המאבק שלו נגד ההכרחיות המגדרית של גידולו האוונגליסטי". הוא הוסיף שהפך לאתאיסט בגיל 23.
ב-30 ביוני 2022 ציין סטיבנסון בקומיקס שפרסם כי הוא משתמש בכינויי הגוף ״הוא/אתה״, וגם כי שינה את שמו לנייט. הוא שמר את שמו האמצעי ״דיאנה״ כאמצעי חיבור אל זהותו כפי שתפס אותה בעבר.
ביבליוגרפיה > רומנים גרפיים

נימונה (HarperCollins, 2015)
ביבליוגרפיה > ספרי עיון גרפיים

האש לעולם לא נכבית: ספר זיכרונות בתמונות (HarperCollins, 2020)
ביבליוגרפיה > אולפני BOOM!

"שודד הסוודר" (כחלק מ"הרפתקאות פיונה וקייק" מספר 1, ינואר 2013, נאסף בכרך 1: מהדורה מתמטית, 160 עמודים)
"אוצר המדבר" (כחלק מהרפתקאות פין וג'ייק - קיץ 2013", יולי 2013)
Lumberjanes # 1–17 (אפריל 2014 - אוגוסט 2015)
כרך 1: Beware the Kitten Holy (מכיל את חלקים מספר 1–4, נכתב ביחד עם גרייס אליס וברוק אלן, 128 עמודים, 2015)
כרך 2: Friendship to the Max (מכיל את חלקים מספר 5–8, נכתב ביחד עם גרייס אליס וברוק אלן, 112 עמודים, 2015)
כרך 3: A Terrible Plan (מכיל את חלקים מספר 9–12, נכתב ביחד עם שאנון ווטרס וקרולין נובק, 112 עמודים, 2016)
כרך 4: Out of Time (מכיל את חלקים מספר 14–17, נכתב ביחד עם שאנון ווטרס וברוק אלן, 112 עמודים, 2016)
כרך 5: Band Together (כולל את חלק מספר 13, נכתב ביחד עם שאנון ווטרס וברוק אלן, 116 עמודים, 2016)
Sleepy Hollow 4 מספר 1–4 (סדרה מוגבלת של 4 גליונות, סיפורי גיבוי, נובמבר 2014 - ינואר 2015)
Sleepy Hollow: כרך 1 (112 עמודים, 2015) מכיל את:
"ערב סרטים" (במספר 1, 2014)
"ביריד" (במספר 2, 4, 2014)
"קניות" (במספר 3, 2015)
ביבליוגרפיה > מארוול קומיקס

Runaways כרך 4 מספר 1–4 (סדרה מוגבלת של 4 גיליונות, אוגוסט – נובמבר 2015)
Battleworld (120 עמודים, 2015) מכיל את:
"Doomed Youth" (כותבת ביחד עם סנפורד גרין, ב־1-4, 2015)
"ת'ור" (כותבת עם מרגריט סובג, בשנתון מספר 1 של ת'ור, אפריל 2015, נאסף בכרך 2: מי מחזיק את הפטיש?, 136 עמודים, 2015)
ביבליוגרפיה > DC קומיקס

"Wonder World" (מאיירת ביחד עם ג'יימס טיניון הרביעי, בSensation Comics Featuring Wonder Woman מספר 23–24, פברואר 2015, נאסף בכרך 2, 144 עמודים, 2015)
פילמוגרפיה

| כותרת | שנה | קרדיט על> כתיבה | קרדיט על> מפיק בפועל | קרדיט על> אנימציה/מחלקת אומנות | תפקיד | הערות |
| --- | --- | --- | --- | --- | --- | --- |
| Bravest Warriors | 2014 | כן | לא | לא | — | — |
| וונדר מציל את העולם | 2015-2016 | כן | לא | כן | — | צייר רקעים |
| פלונטר: הסדרה | 2017 | כן | לא | לא | — | — |
| מלחמת הכוכבים: הרפתקאות משפחת פרימייקר | 2017 | כן | לא | לא | — | — |
| סיפורים של ברווזים | 2017 | כן | לא | לא | — | — |
| Critical Role | 2017-2018 | מכיוון ש-Critical Role היא סדרה מבוססת אלתור, אין בה כותבים במובן המסורתי. | לא | לא | עצמה/טובה/פיטר פן | סדרת רשת, 4 פרקים |
| 6 גיבורים: הסדרה | 2018 | כן | לא | לא | — | — |
| שי-רה ונסיכות הכוח | 2018-2020 | כן | כן | לא | ספינרלה (דיבוב) | יוצר הסדרה |
פרסים ומועמדויות

| שנה | ארגון | פרס | קטגוריה | יצירה | תוצאה | הערות שוליים |
| --- | --- | --- | --- | --- | --- | --- |
| 2012 | סלייט | Cartoonist Studio Prize | ובקומיקס השנה | נימונה | זכייה |  |
| 2015 | SFWA | פרס נבולה | פרס אנדרה נורטון | נימונה | מועמדות |  |
| 2015 | קומיק-קון, סן דייגו | פרס אייזנר | הסדרה החדשה הטובה ביותר | Lumberjanes | זכייה |  |
| 2015 | קומיק-קון, סן דייגו | פרס אייזנר | ההוצאה הטובה ביותר לבני נוער | Lumberjanes | זכייה |  |
| 2015 | קומיק-קון, סן דייגו | פרס אייזנר | הובקומיקס\קומיקס דיגיטלי הטוב ביותר | נימונה | מועמדות |  |
| 2015 | קרן הספרים הלאומית של ארצות הברית | פרס הספרים הלאומי | הספר הטוב ביותר לצעירים | נימונה | פיינליסטית |  |
| 2016 | ועידת פרס הארוי | פרס הארוי | הספר הגרפי הטוב ביותר לקוראים צעירים | Lumberjanes | זכייה |  |
| 2016 | הליגה ההומו-לסבית נגד השמצה | פרסי התקשורת של הליגה ההומו-לסבית נגד השמצה | ספר קומיקס מצטיין | Lumberjanes | זכייה |  |
| 2016 | קומיק-קון, סן דייגו | פרס אייזנר | האלבום הגרפי הטוב ביותר: הוצאה מחדש | נימונה | זכייה |  |
גנרל הצבאות

| --- | --- |

דגל גנרל הצבאות, הוצג לפרשינג בשנת 1922
 מדינה:  ארצות הברית ארצות הברית
 צבא:  הכוחות המזוינים של ארצות הברית
 היררכיה:  קצינים
 בתוקף:  1919–הווה (כ־106 שנים)
 דרגה זוטרה:  גנרל הצבא
 מקבילת חיל הים:  אדמירל הצי
 
גנרל הצבאות של ארצות הברית (באנגלית: General of the Armies of the United States) היא הדרגה הבכירה ביותר בהיררכיה הצבאית של ארצות הברית, והיא מקבילה לדרגת הגנרליסימו. בתולדות ארצות הברית הוענקה דרגה זו רק לשלושה אנשים - לג׳ון פֵּרְשִׁינְג ב-1919, כאות הערכה לפיקודו על חיל המשלוח של ארצות הברית לאירופה במהלך מלחמת העולם הראשונה, ולנשיאים ג'ורג' וושינגטון ויוליסס ס. גרנט לאחר מותם, כאות הוקרה: לוושינגטון, אבי האומה האמריקנית, הוענקה הדרגה ב-1976, במסגרת חגיגות 200 שנה לייסוד ארצות הברית. לגרנט, לציון היותו "הגנרל הראשון של צבא ארצות הברית", הוענקה הדרגה ב-2022, 200 שנה להולדתו.
סמל הדרגה > ארבעה כוכבים מוזהבים

לפֵּרְשִׁינְג, עד אז גנרל (הדרגה הגבוהה ביותר באותו זמן, שסמלה ארבעה כוכבים כסופים), הוצע ליצור בעצמו את סמל דרגתו החדשה. בתחילה סירב והמשיך לענוד את דרגת הגנרל, אולם בסופו של דבר, עקב לחצים בנושא נוכח מינוי קצינים נוספים לדרגת גנרל, שינה פרשינג את צבע כוכבי דרגתו לזהב. בפקודות הצבא שהיו בתוקף באותה תקופה, ובאלו שנכתבו לאחר מכן, אין כל אזכור של סמל בעבור דרגה זו, אולם כן רשום שסמל הדרגה מורכב מארבעה כוכבים.
חריגה נוספת שראוי לציין היא, שמבחינת היררכיית צבעי שאר הדרגות בכוחות המזוינים של ארצות הברית, דרגות זהובות נמוכות ממקבילותיהן הכסופות: בדרגות הלוטננט, דרגת לוטננט היא מלבן כסוף בעוד שדרגת לוטננט משנה הנמוכה ממנה היא מלבן זהוב, ודרגת לוטננט קולונל היא עלה כסוף בעוד שדרגת מייג'ור הנמוכה ממנה היא עלה זהוב.
סמל הדרגה > כניסתה של דרגת גנרל הצבא ("גנרל חמישה כוכבים")

ב-14 בדצמבר 1944, במהלך מלחמת העולם השנייה, כ-25 שנה לאחר קידום פרשינג לדרגת "גנרל הצבאות" (וכ-20 שנה לאחר פרישתו לגמלאות), יצר צבא ארצות הברית את דרגת גנרל הצבא (General of the Army) שסמלה חמישה כוכבים כסופים בתבנית מְחוּמָשׁ ("גנרל חמישה כוכבים"), ובשבוע שלאחר יצירתה קידם אליה בהדרגה ארבעה גנרלים (מרשל, מקארתור, אייזנהאואר וארנולד. כמעט 6 שנים אחר כך הוענקה הדרגה גם לבראדלי). עקב כך התעוררה מחדש שאלת סמל דרגתו של פרשינג, שכן למרות שפרש מן השירות הצבאי 20 שנים קודם לכן, הוא עדיין היה בחיים (בן 84) ועדיין הופיע ברשומות הצבא כבעל הדרגה הבכירה ביותר בכוחות המזוינים של ארצות הברית. נקבע כי בשני המקרים לא יחול שינוי: פרשינג נותר בעל הדרגה הבכירה ביותר בכוחות המזוינים (עד מותו ב-1948), וסמל דרגתו לא שונה (לא היה בכך צורך שכן כבר לא שירת בצבא).
סמל הדרגה > האם "גנרל הצבאות" היא דרגת "גנרל שישה כוכבים"?

מספר אנשים הביעו את הדעה לפיה אם דרגתו של פרשינג, גנרל הצבאות, בכירה מדרגת גנרל הצבא, הרי שדרגתו שקולה לדרגת גנרל שישה כוכבים.
לפי גישה אחרת, הסמל של דרגת גנרל הצבאות שקול לחמישה כוכבים כמו של דרגת גנרל הצבא, והבכירות של פרשינג נובעת רק מעובדת היותו הקצין הוותיק ביותר, כך שאין הכרח שהיא תתבטא בסמל הדרגה. מצב כזה קיים למשל בדרגת יושב ראש המטות המשולבים כיום, שהנו גנרל או אדמירל, אך בכיר מכל יתר הגנרלים והאדמירלים בשירות (יש כמה עשרות מהם בשירות פעיל). עם זאת, שם הדרגה שׁוֹנֶה כך שלא מדובר באותה דרגה, ואף משם הדרגה ניכרת בכירות ("הצבאות" ברבים לעומת "הצבא" ביחיד).
כאשר נוצרה דרגת גנרל הצבא, נשאל הנרי סטימסון, מזכיר המלחמה דאז, האם פרשינג הוא בעל דרגת גנרל שישה כוכבים. סטימסון הצהיר שפרשינג בכיר לעומת גנרל חמישה כוכבים, אולם כיוון שהוא כבר לא משרת בפועל בשורות הצבא ומעולם לא ענד למעלה מארבעה כוכבים, אין לראות בו כבעל דרגה של שישה כוכבים.
סמל הדרגה > קידומו האפשרי של מקארתור לגנרל הצבאות וסמל הדרגה

בשנת 1945, כחלק מההכנות לפלישה המתוכננת ליפן, נדונה האפשרות להעלות את דאגלס מקארתור לדרגת גנרל הצבאות, אולם ההצעה נדחתה בעקבות הטלת פצצות האטום על הירושימה ועל נגסאקי באוגוסט 1945. במסגרת זו הכין מכון הסמלים של צבא ארצות הברית הצעה לסמל בעבור הדרגה, שהיה אמור לשלב כוכב שישי בסמל של דרגת גנרל הצבא. כיוון שמעולם לא הוצע למנות גנרל צבאות חדש, צבא ארצות הברית מעולם לא אישר את סמל הדרגה החדש.
בשנת 1955 דן הקונגרס בהצעת חוק שתסמיך את נשיא ארצות הברית דווייט אייזנהאואר לקדם את מקארתור לדרגת גנרל הצבאות, כאות הוקרה על שנות שירותו הרבות. באותו זמן, הפרקליט הצבאי הראשי הזהיר שאם מקארתור יקודם לדרגה החדשה, הוא יאבד חלק ניכר מהפנסיה והטבות הפרישה שלו הקשורות לדרגת גנרל הצבא, שעדיין החזיק בה. אנשי המטות המשולבים היו מודאגים מדבר נוסף: נכון לאותה תקופה, ג'ורג' מרשל היה בכיר מבחינת ותק לעומת מקארתור, ואם מקארתור היה מועלה לדרגת גנרל הצבאות, היה מתעורר צורך לנקוט בצעד זהה גם עם מרשל. בעקבות הסיבוכים הרבים שנוצרו, מקארתור סירב לקבל את הקידום והצעת החוק לקדם אותו נגנזה.
עניין הכוכב השישי של מקארתור לא הסתיים בפעם הראשונה שהוצעה לו הדרגה. מוזיאון מקארתור בנורפוק מחזיק ברשותו מספר מכתבים המתוארכים לשנים 1962 עד 1964, הכוללים התכתבות בין עורכי דין (פקודים לשעבר של מקארתור ואחרים) ובין פקידי ממשל, בהם הראשונים ניסו לשכנע שיש להעניק למקארתור את הקידום לשישה כוכבים. ההתייחסות לדרגה במכתבים, כמו גם בהצעת חקיקה נוספת שהובאה בפני הקונגרס באותה תקופה, הייתה "גנרל שישה כוכבים" או "גנרל הצבאות". עורכי הדין אף הצליחו להשיג מכתב תמיכה מהנשיא הארי טרומן, אך גם תוכנית זו לא התממשה בעקבות רצח הנשיא קנדי בנובמבר 1963 ומותו של מקארתור באפריל 1964.
מחזיקי הדרגה > ג'ון פרשינג

ג'ון פרשינג (13 בספטמבר 1860 – 15 ביולי 1948), שהיה מפקד חיל המשלוח האמריקני לאירופה בזמן מלחמת העולם הראשונה, קיבל ב-1919 את הדרגה "גנרל הצבאות של ארצות הברית" כאות הוקרה על תפקודו במלחמה. הענקת הדרגה אושרה באמצעות חוק של הקונגרס ב-3 בספטמבר 1919. פרשינג פרש מצבא ארצות הברית בדרגה זו ב-13 בספטמבר 1924, והחזיק בה עד מותו ב-1948. עד היום, פרשינג הוא היחיד שהחזיק בדרגה זו עוד בימי חייו.
מחזיקי הדרגה > ג'ורג' וושינגטון

במהלך חייו, ג'ורג' וושינגטון (22 בפברואר 1732 – 14 בדצמבר 1799) לא החזיק בדרגה "גנרל הצבאות". במהלך מלחמת העצמאות של ארצות הברית הוא נקרא בתואר "הגנרל והמפקד העליון" של הצבא הקונטיננטלי.
וושינגטון לא היה כפוף לקונגרס הקונטיננטלי או לנשיא הקונגרס בזמן שפיקד על הצבא. מכאן נובע שוושינגטון היה האדם היחידי שהייתה לו סמכות מלאה ובלעדית על כל הכוחות המזוינים של ארצות הברית.
שנה אחת לפני מותו, וושינגטון הועלה על ידי הנשיא ג'ון אדמס לדרגת לוטננט גנרל בצבא ארצות הברית, במהלך המלחמה הבלתי רשמית בין ארצות הברית לצרפת. אולם, וושינגטון מעולם לא הפעיל את הסמכות שהוענקה לו מתוקף דרגתו החדשה ואדמס מינה אותו לתפקיד על מנת להרתיע את צרפת.
לאחר מלחמת העולם השנייה, שבמהלכה נוצרה דרגת גנרל עם חמישה כוכבים שלכאורה הייתה מעל דרגתו של וושינגטון, הן הקונגרס והן הנשיא העלו מחדש את הנושא של דרגתו של וושינגטון תוך התייחסות למציאות בתקופתם. על מנת לשמור על מעמדו של וושינגטון כקצין הבכיר ביותר של צבא ארצות הברית, הוא הועלה בדרגה, לאחר מותו, לדרגת גנרל הצבאות של ארצות הברית. ההחלטה התקבלה לפי חוק של הקונגרס ב-19 בינואר 1976, ואושרה על ידי הנשיא ג'רלד פורד ב-11 באוקטובר 1976. פקודה 3–31 של מחלקת הצבא, שניתנה ב-13 במרץ 1978, קבעה שהמינוי יהיה בפועל החל מה-4 ביולי 1976. הדרגה הבטיחה שוושינגטון תמיד יהיה הקצין הבכיר ביותר בארצות הברית.
מחזיקי הדרגה > יוליסס ס. גרנט

יוליסס ס. גרנט (באנגלית: Ulysses S. Grant,‏ 27 באפריל 1822 – 23 ביולי 1885) היה נשיאה ה-18 של ארצות הברית במשך שתי כהונות, מ-4 במרץ 1869 עד 3 במרץ 1877. בתור הגנרל המפקד של צבא ארצות הברית (בין 1864 ל-1869), עבד גרנט בשיתוף פעולה הדוק עם הנשיא אברהם לינקולן והוביל את צבא האיחוד לניצחון על הקונפדרציה במלחמת האזרחים האמריקנית. בדצמבר 2022, לרגל ציון השנה ה-200 להולדתו, אושרה העלאת דרגתו לדרגת גנרל הצבאות על ידי הנשיא.